En em staliañ a reas an dud nevez e Versailhez (78). Kavout a reas Jul ul labour e-giz penn-kenwerzher an ti-livañ Kabiline. Amezeien o doa hag a oa repuidi eus Rusia. Ar gwaz, bet skolaer, a-du gant Kerenski, a zo kazetenner evit La Russie opprimée. Dont a rae ar choublad da bakañ ur banne da-di an Tregeriad ur wech ar sizhun. Gantañ eo e teskas Jul rusianeg. Un tu dezhañ da ledanaat choazh ouzhpenn e skiant-prenet war ar yezhoù! Bep hañvezh e tistroe Jul de vro hag e kroge en-dro gant e zastumadennoù. Siwazh e oa marvet e vamm-gozh e 1921. Met ne oa ket aet an eien da hesk evit se, a-drugarez da labourerien douar Tredraezh ha da besketaerien Lokemo.